Assalamu’alaikum tahiyah loen sapa
Keu wareih lingka yang tat seutia
Bicùt loen neuk peugah wahei syedara
Kaa lapan uroe raya loen hana lam desa
Meusyein lam hatei sabei tiep kutika
Neuk coem jaroe poma nibak ‘Idul Adha
Cukoep tat hawa leumang loen rasa
Peuneugeit poma makmeugang baroe saa
Do’a loen panjat keu Allah Ta’ala
Seumoga keluarga teutap Geujaga
Beujioh bala ngoen mara bahaya
Ya Allah ya tuhanku kamoe neujaga
Neumeudo’a keu loen bak Poe Ta’ala
Seumoga uloen beujeut aneuk meuguna
Cita-cita beusampo beujeut keu Ulama
Wahei eu poma loen yang tat meujasa
Lagei sang baroe ban loen jak u Mishra
Loen pasang tekad meski hana biaya
Hana loen takoet kureung biaya
Yang penteng taa niet dengoen usaha
Wahei syedara loen yang naa lam desa
Jak tameununtot ilmei agama
Beik gadoeh taduk ngoen tapeugah haba
Jinoe laju taberangkat beusigraa
Deungoen naa ilmei tanyoe akan jaya
Hana perlei kaya asai lapang dada
Seubab di dada punca sigala
Menyoe nyan aman yang laen diikot seureuta
Eih noe keuh mantong syae loen rika
Lam uroe raya meusyein keu keluarga
Menyoe naa salah loen neupeumeuah beuh syedara
Semoga geutanyoe meutamah iman lam dada.
Amin
Kairo, 26 Oktober 2011
Filed under: Bangsa Aceh, Hikayat, Memory, Pujian dan Do'a
jav_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn hau_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn pag_Latn ltz_Latn ace_Latn